Βλίτα με μανιτάρια
Ξέρετε πόσο πάνε τα βλίτα με τα μανιτάρια; Φτιάξτε αυτό το φαγητό και θα το διαπιστώσετε. Έχει λίγο κόπο στο καθάρισμα των χόρτων, αλλά το αποτέλεσμα θα σας αποζημιώσει.
1/2 κιλό βλίτα, καθαρισμένα (θα χρειαστεί να αγοράσουμε περί τα 200-300 γρ. παραπάνω γιατί κατά το καθάρισμα θα έχουμε φύρα), 600 γρ. μανιτάρια διάφορα (πορτομπέλο, πλευρώτους, λευκά champignons), χοντροκομμένα, το λευκό και το τρυφερό πράσινο μέρος από 3 κρεμμυδάκια φρέσκα, ψιλοκομμένα, 1 σκελίδα σκόρδου, ψιλοκομμένη, 1 κουτ. γλυκού δεντρολίβανο, ψιλοκομμένο ή ξερό κοπανισμένο ή τριμμένο, 50 ml ελαιόλαδο, αλάτι, φρεσκοτριμμένο πιπέρι, 80 ml ελαιόλαδο, χυμός από 1 λεμόνι, χυμός από 1 πορτοκάλι, 1 κουτ. γλυκού μουστάρδα της αρεσκείας μας
Για τα βλίτα με μανιτάρια, χτυπάμε στο μούλτι το ελαιόλαδο, τους χυμούς εσπεριδοειδών και τη μουστάρδα μέχρι να προκύψει μια ομοιογενής σάλτσα.Βράζουμε τα βλίτα σε μπόλικο αλατισμένο νερό για περίπου 5 λεπτά (al dente) και τα κρυώνουμε αμέσως σε ένα μεγάλο μπολ με κρύο νερό (στο οποίο ιδανικά έχουμε προσθέσει και μερικά παγάκια), για να παραμείνουν πράσινα και τραγανά.Παράλληλα, σε ένα ευρύχωρο σκεύος βάζουμε το ελαιόλαδο να κάψει καλά και ρίχνουμε τα μανιτάρια, το σκόρδο και το φρέσκο κρεμμυδάκι. Ψήνουμε για περίπου 4 λεπτά σε πολύ δυνατή φωτιά, ανακατεύοντας μόνο 1-2 φορές. Ρίχνουμε στα μανιτάρια το λαδολέμονο και μετά από 1 λεπτό στραγγίζουμε τα χόρτα και τα ρίχνουμε κι αυτά. Προσθέτουμε το δεντρολίβανο και αλατοπίπερο κατά βούληση, ανακατεύουμε, αποσύρουμε και σερβίρουμε.
Βλίτα,Μανιτάρια,Vegan,Νηστίσιμα,Χορτοφαγικά